KOMISIJOS SPRENDIMAS
2005 m. kovo 31 d.
dėl krezilo rūgšties, dichlorfeno, imazametabenzo, kasugamicino ir polioksino neįtraukimo į Tarybos direktyvos 91/414/EEB I priedą ir leidimų augalų apsaugos produktams, turintiems šių veikliųjų medžiagų, atšaukimo
(pranešta dokumentu Nr. C(2005) 975)
(Tekstas svarbus EEE)
(2005/303/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 2 dalies ketvirtą pastraipą,
kadangi:
(1)
Direktyvos 91/414/EEB 8 straipsnio 2 dalyje yra numatyta, kad valstybė narė gali per 12 mėnesių nuo pranešimo apie šią direktyvą įregistruoti ir pateikti į vidaus rinką augalų apsaugos produktus, savo sudėtyje turinčius veikliųjų medžiagų, neįrašytų į tos direktyvos I priedą, kurios jau dvejus metus nuo pranešimo apie tą direktyvą dienos yra rinkoje, kol šios medžiagos bus laipsniškai nagrinėjamos pagal darbų programą.
(2)
Komisijos reglamente (EB) Nr. 451/2000 (2) ir Komisijos reglamente (EB) Nr. 1490/2002 (3) yra nustatytos išsamios darbų programos, minėtos Tarybos direktyvos 91/414/EEB 8 straipsnio 2 dalyje, antrojo ir trečiojo etapo įgyvendinimo taisyklės. Veikliosioms medžiagoms, dėl kurių pranešėjas nevykdo savo įsipareigojimų pagal tuos reglamentus yra neatliekamas išsamumo patikrinimas arba dokumentų rinkinio vertinimas. Dėl krezilo rūgšties, dichlorfeno, imazametabenzo, kasugamicino ir polioksino nebuvo nei pateikta išsamaus dokumentų rinkinio, nei pranešėjas pranešė, kad dokumentų rinkinys nebus pateiktas per nustatytą laiką. Todėl šių veikliųjų medžiagų nereikėtų įtraukti į Direktyvos 91/414/EEB I priedą, ir valstybės narės turėtų atšaukti visus leidimus augalų apsaugos produktams, turintiems šių medžiagų.
(3)
Dėl veikliųjų medžiagų, dėl kurių yra nustatytas trumpas laikotarpis išankstinio pranešimo pateikimui dėl augalų apsaugos produktų, turinčių tokių medžiagų, atšaukimo, yra tikslinga numatyti ne ilgesnį kaip dvylikos mėnesių lengvatinį laikotarpį turimų atsargų sunaikinimui, sandėliavimui, pateikimui į rinką ir sunaudojimui, kad turimas atsargas būtų leista naudoti ne ilgiau kaip dar vieną auginimo sezoną. Tais atvejais, kai yra nustatytas ilgesnis laikotarpis išankstinio pranešimo pateikimui, toks periodas gali būti sutrumpintas iki auginimo sezono pabaigos.
(4)
Informacija apie krezilo rūgštį, dichlorfeną, imazametabenzą, kasugamiciną ir polioksiną buvo pateikta ir įvertinta Komisijos kartu su valstybių narių ekspertais; iš informacijos paaiškėjo, kad reikia toliau naudoti aptariamą medžiagą. Tokiais atvejais reikėtų numatyti laikinas priemones, įgalinančias sukurti alternatyvias medžiagas.
(5)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Krezilo rūgštis, dichlorfenas, imazametabenzas, kasugamicinas ir polioksinas yra neįtraukiami į Direktyvos 91/414/EEB I priedą.
2 straipsnis
Valstybės narės užtikrina, kad:
1)
Leidimai augalų apsaugos produktams kurių sudėtyje yra krezilo rūgšties, dichlorfeno, imazametabenzo, kasugamicino ir polioksino, yra atšaukiami nuo 2005 m. rugsėjo 30 d.
2)
Nuo 2005 m. balandžio 15 d. leidimai augalų apsaugos produktams, kurių sudėtyje yra krezilo rūgšties, dichlorfeno, imazametabenzo, kasugamicino ir polioksino, yra neišduodami arba neatnaujinami remiantis Direktyvos 91/414/EEB 8 straipsnio 2 dalyje nurodyta leidžiančia nukrypti nuostata.
3)
Nukrypstant nuo 1 pastraipos, priedo B stulpelyje išvardytos valstybės narės gali iki 2007 m. birželio 30 d. neatšaukti leidimų augalų apsaugos priemonėms, kurių sudėtyje yra A stulpelyje išvardytų medžiagų, skirtų C stulpelyje nurodytam naudojimui, siekiant sukurti veiksmingą aptariamų medžiagų pakaitalą.
Valstybės narės, besinaudojančios pirmoje pastraipoje numatyta leidžiančia nukrypti nuostata, užtikrina, kad būtų laikomasi šių sąlygų:
a)
tolesnis naudojimas yra galimas tik tuomet, kai jis nesukelia žalingo poveikio žmonių ar gyvūnų sveikatai ir nedaro nepageidaujamos įtakos aplinkai;
b)
tokie augalų apsaugos produktai, liekantys rinkoje po 2005 m. rugsėjo 30 d., yra perženklinami, kad jie atitiktų riboto naudojimo sąlygas;
c)
yra taikomos visos tinkamos priemonės, skirtos sumažinti bet kokią galimą riziką;
d)
yra aktyviai ieškoma alternatyvių medžiagų naudojimui.
4)
Atitinkama valstybė narė ne vėliau kaip iki 2005 m. kovo 31 d. praneša Komisijai apie priemones, kurių ji imasi taikydama 3 dalies nuostatas, visų pirma apie veiksmus, kurių ji imasi pagal a-d punktus.
3 straipsnis
Bet koks valstybei narei suteikiamas lengvatinis laikotarpis pagal Direktyvos 91/414/EEB 4 straipsnio 6 dalį yra kiek įmanoma trumpesnis.
Kai pagal 2 straipsnio 1 dalies nuostatas leidimai yra atšaukiami ne vėliau kaip nuo 2005 m. rugsėjo 30 d., laikotarpis baigiasi ne vėliau kaip 2006 m. rugsėjo 30 d.
Kai pagal 2 straipsnio 3 dalies nuostatas leidimai yra atšaukiami ne vėliau kaip nuo 2007 m. birželio 30 d., laikotarpis baigiasi ne vėliau kaip 2007 m. gruodžio 31 d.
4 straipsnis
Šis sprendimas skirtas valstybėms narėms.
Priimta Briuselyje, 2005 m. kovo 31 d.